Man glo drankie ingegee voor hy ontvoer isArgieffoto: SAPD/Facebook Die polisie in Mpumalanga het mense gemaan om nie drankies van vreemde mense te aanvaar nie omdat dit tot lewensverlies of die verlies van goedere kan ly. Sers. Gerald Sedibe, woordvoerder van die polisie, het gesê dit kom ná ŉ 65-jarige man op 1 Junie as vermis aangemeld is nadat hy nooit huis toe gekom het ná werk nie. “Sy voertuig is in die parkeerarea van ŉ winkelsentrum in Middelburg gevind met die sleutels steeds in die aansluiter,” het Sedibe gesê. Volgens ooggetuies is die slagoffer in ŉ BMW daar weg en is ŉ saak van ontvoering aanhangig gemaak. “Terwyl die polisie na die man gesoek het, het ons gehoor hy is deur ŉ busbestuurder gevind – alleen op ŉ pad tussen Groblersdal en Middelburg. Hy het nie lekker gevoel nie en is na die hospitaal geneem vir mediese behandeling,” het Sedibe gesê. Volgens die inligting wat aan die polisie bekend is, het die slagoffer geld onttrek toe hy deur ŉ man wat hom vir aanwysings gevra het, genader is. “Die man het die slagoffer genooi om saam met hom in sy motor te sit en vir hom ŉ drankie aangebied,” het Sedibe gesê. Dit is die laaste ding wat die slagoffer onthou voordat hy opgespoor is waar hy langs die pad gelê het. Dit het aan die lig gekom dat verskeie transaksies en onttrekkings met die man se bankrekening gedoen is. Drie verdagtes is in verband met die voorval in hegtenis geneem. Sello Mondli Letsile (35), David Mozamani Mathebula (60) en Khutjo Sbensa Mohlabya (28) staan tereg op aanklagte van ontvoering, poging tot moord en roof. “Die silwer BMW wat gebruik is, is in Letsile se besit gevind, asook die instrumente wat in die uitvoer van die misdaad gebruik is.” Daar is ook beslag gelê op ŉ VW Polo wat glo die ander twee verdagtes na Polokwane vervoer het. Die saak is tot 12 Junie uitgestel vir verdere ondersoek. Die verdagtes sal glo op 12 Junie aansoek doen om borgtog. Hulle bly in aanhouding tot dan.